2001R2318 — FI — 21.10.2004 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B KOMISSION ASETUS (EY) N:o 2318/2001, annettu 29 päivänä marraskuuta 2001, ►M1 neuvoston asetuksen (EY) N:o 104/2000 soveltamista koskevista yksityiskohtaisista säännöistä kalastus- ja vesiviljelyalan tuottajajärjestöjen ja tuottajajärjestöjen liittojen hyväksynnän osalta ◄ (EYV L 313, 30.11.2001, p.9)

Muutettu:









▼B

KOMISSION ASETUS (EY) N:o 2318/2001,

annettu 29 päivänä marraskuuta 2001,

►M1 neuvoston asetuksen (EY) N:o 104/2000 soveltamista koskevista yksityiskohtaisista säännöistä kalastus- ja vesiviljelyalan tuottajajärjestöjen ja tuottajajärjestöjen liittojen hyväksynnän osalta ◄







EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kalastus- ja vesiviljelytuotealan yhteisestä markkinajärjestelystä 17 päivänä joulukuuta 1999 annetun neuvoston asetuksen (EY) N:o 104/2000 ( 1 ), sellaisena kuin se on muutettuna komission asetuksella (EY) N:o 939/2001 ( 2 ), ja erityisesti sen 5 artiklan 4 kohdan ja 6 artiklan 7 kohdan, sekä katsoo seuraavaa: (1) Kalatalousalan tuottajajärjestöjen hyväksymisestä annetun neuvoston asetuksen (ETY) N:o 105/76 soveltamista koskevista yksityiskohtaisista säännöistä 2 päivänä joulukuuta 1994 annettuun komission asetukseen (EY) N:o 2939/94 ( 3 ), sellaisena kuin se on muutettuna asetuksella (EY) N:o 1762/96 ( 4 ), on tehtävä huomattavia muutoksia. Sen vuoksi se olisi kumottava ja korvattava. (2) Olisi vahvistettava jäsenvaltioiden tuottajajärjestöjen hyväksynnän myöntämisen ja peruuttamisen edellytykset ja menettely siten, että varmistetaan kalastus- ja vesiviljelytuotealan yhteistä markkinajärjestelyä koskevien sääntöjen yhdenmukainen soveltaminen. (3) Tuottajajärjestön on hyväksynnän saadakseen asetuksen (EY) N:o 104/2000 5 artiklan 2 kohdan mukaisesti osoitettava, että sillä on riittävän laajaa taloudellista toimintaa. Olisi sen vuoksi määriteltävä, miten tämän edellytyksen voidaan katsoa täyttyvän. (4) On tarpeen täsmentää myös tuottajajärjestöjen liiton hyväksynnän edellytykset. (5) Olisi säädettävä yhteisten sääntöjen vahvistamisesta, joita tuottajajärjestön jäsenten on noudatettava. (6) Olisi täsmennettävä tiedot, jotka hakijan on toimitettava hyväksyntää varten. On syytä vahvistaa hyväksynnän myöntämiselle ja peruuttamiselle määräajat sekä tietyt hyväksynnän peruuttamista koskevat yksityiskohtaiset säännöt. (7) Olisi säädettävä toimenpiteistä hyväksyntään liitettyjen edellytysten mukaisuuden tarkastamisesta ja hyväksynnän vilpillisen soveltamisen tai käytön seurausten määrittämisestä. (8) Tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset, sekä katsoo seuraavaa: ON ANTANUT TÄMÄN ASETUKSEN:







1 artikla

1. Asetuksen (EY) N:o 104/2000 5 artiklan 1 kohdassa tarkoitetulla tuottajajärjestöllä on mainitun asetuksen 5 artiklan 2 kohdassa tarkoitettua riittävän laajaa taloudellista toimintaa, jos

a) jäsenvaltio pitää hyväksyntää koskevan hakemuksen kohteena olevaa aluetta riittävän merkittävänä ottaen huomioon sen laajuuden, kyseisellä alueella kotisatamaansa pitävien alusten kokonaiskapasiteetin sekä siellä toteutettavien saaliiden purkamisten säännönmukaisuuden ja määrän;

b) yksi seuraavista edellytyksistä täyttyy: i) tuottajajärjestön jäsenten käyttämien alusten osuus on vähintään 20 prosenttia kyseisellä alueella tavanomaisesti toimivien alusten kokonaismäärästä; tai ii) tuottajajärjestö myy sen lajin tai lajiryhmän osalta, jolle hyväksyntää haetaan: — joko vähintään 15 painoprosenttia alueensa kokonaistuotannosta, — tai vähintään 30 painoprosenttia jonkin merkittävän sataman tai markkinoiden kokonaistuotannosta alueellaan edellyttäen, että kyseinen jäsenvaltio määrittelee, mitä ”merkittävällä” tässä yhteydessä tarkoitetaan.

2. Jäsenvaltioiden on päätettävä, mitä 1 kohdan b alakohdassa vahvistetuista edellytyksistä sovelletaan niiden alueella.

Niiden on annettava päätöksensä komission ja asianomaisten osapuolten tiedoksi kahden kuukauden kuluessa tämän päätöksen julkaisemisesta.

Jos markkinarakenne muuttuu, jäsenvaltiot voivat päättää edellytysten muuttamisesta. Niiden on ilmoitettava tästä viipymättä komissiolle ja asianomaisille osapuolille.

3. Kun tuottajajärjestöön kuuluu tuottajia, joista vähintään 30 prosenttia harjoittaa tavanomaisesti toimintaansa eri alueella tai alueilla kuin sillä alueella, jolla jäsenten alusten käyttämä kotisatama sijaitsee, kyseisen tuottajajärjestön asetuksen (EY) N:o 104/2000 5 artiklan 2 kohdassa tarkoitettua taloudellista toimintaa pidetään riittävän laajana, jos sen myynti kattaa hyväksyntää koskevan hakemuksen kohteena olevan lajin tai lajiryhmän osalta vähintään neljä painoprosenttia kansallisesta tuotannosta.

4. Jäsenvaltio voi tarvittaessa hallinnon tehostamiseksi vahvistaa 1 kohdan b alakohdan ii alakohdan ensimmäisessä luetelmakohdassa tarkoitetuksi prosenttiosuudeksi 15—30 prosenttia, 1 kohdan b alakohdan ii alakohdan toisessa luetelmakohdassa tarkoitetuksi prosenttiosuudeksi 30—50 prosenttia ja 3 kohdassa tarkoitetuksi tuottajiin liittyväksi prosenttiosuudeksi 30—50 prosenttia.

5. Kun hyväksyntää haetaan vesiviljelytuotteille, taloudellista toimintaa pidetään asetuksen (EY) N:o 104/2000 5 artiklan 2 kohdassa tarkoitettuna riittävän laajana, jos tuottajajärjestö myy vähintään 25 prosenttia vesiviljeltyjen lajien tai lajiryhmien kokonaistuotannosta tuotantoalueella, jota kyseinen jäsenvaltio vahvistamillaan perusteilla pitää riittävän merkittävänä.

Jäsenvaltio voi vahvistaa ensimmäisessä alakohdassa tarkoitetuksi prosenttiosuudeksi 25—50 prosenttia alueellisen tuotannon erityispiirteiden huomioon ottamiseksi.

Jäsenvaltioiden on annettava valitsemansa prosenttimäärä komission tiedoksi kahden kuukauden kuluessa tämän päätöksen julkaisemisesta.

▼M1

2 artikla

1. Jäsenvaltio saa myöntää hyväksynnän kyseisessä jäsenvaltiossa hyväksyttyjen tuottajajärjestöjen liitolle ainoastaan sillä edellytyksellä, että:

a) siihen kuuluu vähintään tietty osuus hyväksyttyjä tuottajajärjestöjä kyseisen jäsenvaltion tietyllä toiminta-alalla hyväksymien tuottajajärjestöjen kokonaismäärästä; ja

b) liiton kyseisellä toiminta-alalla kaupan pitämän tuotannon osuus on vähintään 20 prosenttia kansallisen tuotannon arvosta.

2. Jäsenvaltio saa myöntää hyväksynnän eri jäsenvaltioissa hyväksyttyjen tuottajajärjestöjen liitolle sillä edellytyksellä, että:

a) liiton virallinen päätoimipaikka on kyseisen jäsenvaltion alueella;

b) liiton kaupan pitämän tuotannon arvo on vähintään tietty osuus tietyn kalastustuotteen tuotannosta tietyllä alueella;

c) liiton muodostavat tuottajajärjestöt harjoittavat yhteisesti hyödynnettävien kalavarojen kalastusta, tuotantoa ja kaupan pitämistä; ja

d) liitto suorittaa tehtävänsä siten, ettei se rajoita kalastusmahdollisuuksien jakamisesta jäsenvaltioiden kesken annettujen säännösten soveltamista elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 ( 5 ) 20 artiklan mukaisesti.

3. Jäsenvaltion, jonka alueella liiton virallinen päätoimipaikka on, on huolehdittava yhdessä muiden asianomaisten jäsenvaltioiden kanssa tarvittavasta hallinnollisesta yhteistyöstä varmistaakseen, että hyväksynnän edellytyksiä noudatetaan ja suorittaakseen liiton toimintaa koskevia tarkastuksia. Tällainen hallinnollinen yhteistyö kattaa myös hyväksynnän peruuttamisen.

4. Tuottajajärjestöjen liitolla ei saa olla määräävää markkina-asemaa tietyillä markkinoilla, ellei se ole tarpeen perustamissopimuksen 33 artiklassa tarkoitettuihin tavoitteisiin pyrkimiseksi.

5. Asetuksen (EY) N:o 2318/2001 3–7 artiklaa sovelletaan soveltuvin osin sekä yhdessä että useammassa jäsenvaltiossa hyväksyttyjen tuottajajärjestöjen liittoihin.

6. Komission asetuksen (EY) N:o 908/2000 2 artiklan 2 kohtaa ei sovelleta eri jäsenvaltioissa hyväksyttyjen tuottajajärjestöjen liittoihin.

▼B

3 artikla

1. Asetuksen (EY) N:o 104/2000 5 artiklan 1 kohdan c alakohdan 1 alakohdassa tarkoitetut kalastukseen, tuotantoon ja kaupan pitämiseen sovellettavat säännöt on laadittava kirjallisesti, sanotun kuitenkaan rajoittamatta komission asetuksen (EY) N:o 2508/2000 ( 6 ) säännösten soveltamista.

2. Asetuksen (EY) N:o 104/2000 5 artiklan 1 kohdan c alakohdan 4 alakohdan mukaisesti jäsenet voidaan vapauttaa velvollisuudesta myydä koko tuotantonsa tuottajajärjestön välityksellä, jos myynti tapahtuu ennalta vahvistettujen yhteisten sääntöjen mukaisesti. Tässä tapauksessa näissä yhteisissä säännöissä on vaadittava vähintään järjestön vetäytymishintojen noudattamista.

3. Poiketen siitä, mitä asetuksen (EY) N:o 104/2000 5 artiklan 1 kohdan c alakohdan 4 alakohdassa säädetään, niitä tuotemääriä, joista tuottajajärjestöjen jäsenet ovat tehneet sopimuksia ennen järjestöön liittymistään, ei tarvitse myydä järjestön välityksellä, kun kyseiset jäsenet ovat ilmoittaneet järjestölle ennen liittymistään sopimusten merkityksestä ja kestosta ja jos järjestö on suostunut poistamaan tämän velvoitteen.

4 artikla

Hakijan on hyväksyntää hakiessaan toimitettava

a) tuottajajärjestön perussäännöt;

b) tuottajajärjestön säännöt;

c) tuottajajärjestön puolesta ja nimissä toimimaan oikeutettujen henkilöiden nimet;

d) yksityiskohtainen selvitys niistä järjestön toimista, joihin hyväksyntää koskeva hakemus perustuu;

e) todisteet siitä, että 1 artiklan tai 2 artiklan säännöksiä noudatetaan.

5 artikla

Jäsenvaltion on ilmoitettava tuottajajärjestölle kirjallisesti päätöksestään kolmen kuukauden kuluessa hyväksyntää koskevan hakemuksen vastaanottamisesta. Jäsenvaltion on perusteltava päätöksensä, jos hyväksyntä evätään.

6 artikla

Jos hyväksyntä aiotaan peruuttaa, jäsenvaltion on ilmoitettava tuottajajärjestölle siitä ja perusteltava peruuttaminen. Jäsenvaltion on annettava tuottajajärjestöille mahdollisuus esittää huomautuksensa tietyssä määräajassa.

7 artikla

1. Jäsenvaltioiden on asetuksen (EY) N:o 104/2000 6 artiklan 1 kohdan b alakohtaa soveltaessaan tarkastettava vähintään kerran vuodessa, että tuottajajärjestöt noudattavat hyväksynnän edellytyksiä.

2. Jos hyväksyntä peruutetaan sen vuoksi, että kyseinen tuottajajärjestö on hakenut tai käyttänyt hyväksyntää vilpillisesti, jäsenvaltion on perittävä takaisin neuvoston asetuksen (EY) N:o 2792/1999 ( 7 ) 15 artiklan 1 kohdan mukaisesti myönnetyt tuet.

8 artikla

Kumotaan asetus (EY) N:o 2939/94.

9 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä tammikuuta 2002.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.